題蔡濟忠所摹御府米帖
作者：張孝祥
朝代：宋

paragraphs: 生前官職但執戟，身後一字萬金直。
當時雷霆下收拾，世間不復有遺逸。
上清虛皇手自擇，編星爲囊雲作笈。
流鈴擲火守護密，君從何處見真跡。
知君定通玉帝籍，太微垣中賜餘墨。
龍騰虎卧摹不得，想君神授五色筆。
江南鈎鎖腕中力，釵折屋漏千態出。
整整十卷字猶濕，光彩激射海爲立。
平生我亦有書癖，對此戃怳心若失。
口呿汗下屢太息，十日把玩不得食。
作牋天公拜稽首，乞我此老生時一雙手，爲君痛飲百斛酒。
墨池如江筆如帚，一掃萬字不停肘。